**Παραδοσιακό και Δομιστικό υλικό γλωσσικής διδασκαλίας**

Έχοντας δει μέχρι τώρα ―έστω δειγματοληπτικά― α) θεωρητικά κείμενα που συζητούν για την παραδοσιακή και τη δομιστική γλωσσική διδασκαλία και β) νομικά κείμενα (προγράμματα σπουδών πλήρη ή αποσπασματικά), στα οποία οι θεωρητικές αυτές αρχές εφαρμόζονται, είμαστε σε θέση να δούμε και να αξιολογήσουμε το εκπαιδευτικό υλικό το οποίο συνόδεψε τα προγράμματα αυτά.

Νομίζω ότι θα συμφωνήσετε μαζί μου ότι σε μια οργανωμένη κοινωνία:

1. μια Κυβέρνηση με τα συντεταγμένα όργανά της (Υπουργείο Παιδείας και συμβουλευτικοί οργανισμοί του, π.χ. Παιδαγωγικό Ινστιτούτο, Ινστιτούτο Εκπαιδευτικής Πολιτικής) εκπονεί τα **Προγράμματα Σπουδών**, τα οποία **απηχούν** τις βασικές *ιδεολογικές* της *επιλογές*, **αποτυπώνουν** την άποψή της για τον ρόλο και τους σκοπούς της οργανωμένης εκπαίδευσης, **ενσωματώνουν** ό,τι την εποχή της εκπόνησής τους κυριαρχεί στον επιστημονικό και παιδαγωγικό προβληματισμό (και συνάδει ―εννοείται― με τις βασικές κυβερνητικές επιλογές), **εκδηλώνουν** ειδικότερα (αυτό μας ενδιαφέρει εμάς εδώ) τις θέσεις της για τη γλώσσα και τη γλωσσική διδασκαλία ως ενός από τους σημαντικούς **παράγοντες διαμόρφωσης** του τύπου του πολίτη που επιδιώκει,
2. εντεταλμένοι προς τούτο ή επιλεγμένοι με δημόσια πρόσκληση (άτομα, ομάδες ή φορείς) ―ανάλογα με την κυβερνητική επιλογή― **συγγράφουν** το εκπαιδευτικό υλικό, το οποίο **χρησιμοποιείται** από τους «μάχιμους» εκπαιδευτικούς ως βασικό εργαλείο της καθημερινής εκπαιδευτικής διαδικασίας,
3. η κοινωνία (ανάλογα με την ένταση του ενδιαφέροντός της κάθε φορά) **παρακολουθεί**, **κρίνει** και **αξιολογεί** την όλη διαδικασία με στόχο είτε την αποδοχή και έγκριση των επιλογών αυτών είτε την επίκρισή τους επιδιώκοντας την τροποποίηση/βελτίωσή τους ή την αλλαγή τους. Στη συζήτηση αυτή (μπορούν να) μετέχουν οι πάντες: τα (μη κυβερνητικά) κόμματα, τα Πανεπιστήμια, οι επιστημονικοί φορείς, οι εκπαιδευτικοί, οι πολίτες.

Έτσι προχωρούν οι εκπαιδευτικές αλλαγές σε όλα τα δημοκρατικώς οργανωμένα κράτη σε μια διαδικασία αέναη...

Στο μάθημά μας έχουμε δει ήδη το σημείο 1), βρισκόμαστε σήμερα στο σημείο 2) αφήνοντας για την επόμενη συνάντησή μας το σημείο 3).

Το υλικό που υπάρχει στη διάθεσή μας για τη συζήτηση που προανήγγειλα είναι αδύνατο να τιθασευτεί στα χρονικά όρια μιας τέτοιας συνάντησης ―δε θα μπορούσαμε να το κάνουμε, ούτε κι αν αφιερώναμε όλη τη σειρά αυτών των μαθημάτων αποκλειστικά σ’ αυτό. Γι’ αυτόν τον λόγο θα επιχειρήσω μια (αυθαίρετη κατ’ ανάγκην) επιλογή υλικού από όλο αυτό το τεράστιο χρονικό διάστημα (από καταβολής νεοελληνικού κράτους ως το τέλος της δεκαετίας του 1990) επιδιώκοντας τουλάχιστον την αντιπροσωπευτικότητα στην παρουσίασή του.

Α. Ξεκινώντας από τα παλιότερα προς τα νεότερα συναντάει κανείς **για το Δημοτικό**:

1. Τα *Αλφαβητάρια* (για την Α’ τάξη) και τα *Αναγνωστικά* (για τις υπόλοιπες τάξεις), βασικά «εργαλεία» των δασκάλων για τη διδασκαλία της Ανάγνωσης, που αποτελούσε ένα από βασικά ζητούμενα των παραδοσιακών προγραμμάτων γλωσσικής διδασκαλίας (φάκελοι 1α και 1β στο συνοδευτικό υλικό).
2. Τις *(Σχολικές) Γραμματικές*, απαραίτητο συμπλήρωμα της γλωσσικής διδασκαλίας στα παραδοσιακά προγράμματα, καθώς η γραμματική ―όπως έχουμε δει― αποτελούσε αυτοτελές αντικείμενο (γλωσσικής) διδασκαλίας. Μετά τη γλωσσοεκπαιδευτική μεταρρύθμιση του 1976 στις προοριζόμενες για σχολική χρήση γραμματικές εγκαταλείπονται παραδοσιακές και δομιστικές επιλογές (όσον αφορά τον τρόπο με τον οποίο προτείνουν τη διδακτική αξιοποίησή τους) και υιοθετούνται σταδιακά πιο σύγχρονες επικοινωνιακές και μετα-επικοινωνιακές επιλογές (βλ. φάκελο 2 και Ντίνας, 2015).
3. Ένα βιβλίο-τομή στην εξέλιξη των σχολικών βιβλίων, που σηματοδότησε το πέρασμα από την **καθαρώς γραμματική διδασκαλία** στη **διδασκαλία της δομής της γλώσσας** βασισμένης σε κείμενα, αποτέλεσε το βιβλίο «Η γλώσσα μου» των Μ. Οικονόμου, Θρ. Σταύρου και Μ. Τριανταφυλλίδη, που εκδόθηκε το 1955 για μαθητές Ε’ και Στ’ Δημοτικού. Στο συγκεκριμένο βιβλίο το κάθε κείμενο συνοδευόταν από παρατηρήσεις και σχόλια γραμματικής και συντακτικού, βλ. και Βουγιούκας 1994: 239-241 (βλ. φάκελο 3).
4. Μετά την εκπαιδευτική αλλαγή του 1982 εκδόθηκε μια σειρά βιβλίων για όλες τις τάξεις με γενικό τίτλο «Η γλώσσα μου», βλ. παρουσίασή τους στο Βουγιούκας 1994: 44-46 και 124-126, Μήτσης 175-184 και δείγμα τους στον φάκελο 4).
5. Η συνέχεια από το 1999 και μετά με τη λεγόμενη «Μεταρρύθμιση Αρσένη»...

Ξεκινώντας από τα παλιότερα προς τα νεότερα συναντάει κανείς **για το Γυμνάσιο και το Λύκειο**:

1. Μέχρι την εκπαιδευτική αλλαγή που εγκαινιάστηκε με το Προεδρικό Διάταγμα 583 του 1982 για τη γλωσσική διδασκαλία στην Α/βάθμια και ολοκληρώθηκε με το Προεδρικό Διάταγμα 146 του 1984 για το Γυμνάσιο και το Προεδρικό Διάταγμα 44 του 1989 για το Λύκειο, **δεν υπάρχει γλωσσική διδασκαλία** όπως την εννοούμε σήμερα, αλλά διδασκαλία **μεμονωμένων γλωσσικών θεμάτων**, όπως η γραμματική, η σύνταξη και η συγγραφή της έκθεσης (ιδεών), βλ. Προεδρικό Διάταγμα 183 του 1964, φάκελος 5 στο συνοδευτικό υλικό.
2. Απόρροια των αλλαγών που προβλέφθηκαν στο Προεδρικό Διάταγμα 146 του 1984 **για το Γυμνάσιο** υπήρξαν τα βιβλία γλωσσικής διδασκαλίας με τον γενικό τίτλο **«Νεοελληνική Γλώσσα»**, βλ. παρουσίασή τους στο Βουγιούκας 1994: 47-48, Μήτσης 1996: 185 -198. Ένα δείγμα τους βλ. στον φάκελο 6 στο συνοδευτικό υλικό.
3. Τέλος, η αλλαγή ολοκληρώνεται με τα βιβλία γλωσσικής διδασκαλίας **για το Λύκειο** με τον γενικό τίτλο **«Έκφραση-Έκθεση»,** βλ. παρουσίασή τους στο Φιλόλογος *59*: 14-20. Ένα δείγμα τους βλ. στον φάκελο 7 στο συνοδευτικό υλικό.

Βιβλιογραφία

Βουγιούκας, Α. 1994. *Το γλωσσικό μάθημα στην πρώτη βαθμίδα της νεοελληνικής εκπαίδευσης.* Θεσσαλονίκη: Ινστιτούτο Νεοελληνικών Σπουδών (Ίδρυμα Μανόλη Τριανταφυλλίδη).

Μήτσης, Ν. 1996. *Διδακτική του γλωσσικού μαθήματος. Από τη γλωσσική θεωρία στη διδακτική πράξη*. Αθήνα: Gutenberg

Ντίνας, Κ. 2015. Οι σχολικές γραμματικές προτείνουν τη διδακτική αξιοποίησή τους. Στο: Ανδρουλάκης, Γ. (επιμ.) Γλωσσική Παιδεία, *35 Μελέτες αφιερωμένες στον καθηγητή Ναπολέοντα Μήτση*. Αθήνα: Εκδόσεις Gutenberg, σσ. 203-214

Τσολάκη, Χρ. κ.ά. 1990. Η διδασκαλία του βιβλίου «Έκφραση/ Έκθεση» τ. Α’, Β’ στην Α’ και Β’ Λυκείου. Φιλόλογος 59: 14-20